text: Експерти критикуват съвременните ски - Спорт - Дневник
  16:04, 12 дек 01 , 383
  Експерти остро критикуваха голяма част от продуктите на фирмите за производство на ски, съобщи германският всекидневник "Ди велт". Изпитатели и състезатели изразиха недоволството си от качеството на ските и обясниха, че проблемът е в дизайнерските решения и използването на нови материали, които застрашават живота им по време на скоростните спускания.
  "Падането на Силвано Белтрамети във Вал Дизер, например бе вследствие на неподходящи ски - заяви 23-годишният Клаус Кламер. Проблемът е в качеството на ските, а не в състезателя. Сега те се изработват от специални материали, които невинаги са подходящи или се постига желаният ефект от страна на производителите и инженерите." Според Кламер, който има мнозина съмишленици, проблемът е и във футуристичната форма на ските, която често влияе негативно на управлението им, но не посочи името на конкретен производител.
  От фирмите производителки бързо отговориха на нападките. "През последните пет години не сме променяли схемата на производство на ски - обясни технически експерт на "Атомик". Просто детайлизираме нашите продукти и всеки път те изглеждат много по-различно, но техническите им показатели остават същите."
  Легендарният Марк Жирардели също защити ски-производителите. "Мнозина не разбират предимствата и промените в съвременните ски и това се превръща в техен основен проблем", коментира Жирардели.